การผลิตยังหัวทิ่มชี้ปีหน้าฟื้นตัวแน่
ธปท.ระบุการผลิตจะเริ่มกลับมาดีขึ้นในเดือน ธ.ค. ฟื้นชัดเจนไตรมาส 2/2554 แต่เดือน พ.ย.จะยังดิ่งลงเหว
14 ธ.ค. 2554

ธปท.ระบุการผลิตจะเริ่มกลับมาดีขึ้นในเดือน ธ.ค. ฟื้นชัดเจนไตรมาส 2/2554 แต่เดือน พ.ย.จะยังดิ่งลงเหว 
นายทรงธรรม ปิ่นโต ผู้อำนวยการสำนักเศรษฐกิจมหภาค ธนาคารแห่งประเทศไทย (ธปท.) กล่าวว่า ในเดือน พ.ย.นี้ จะยังเห็นการผลิตของภาคอุตสาหกรรมได้รับผลกระทบจากวิกฤตน้ำท่วมอยู่ แต่ ธปท.คาดการณ์ว่า ภาคการผลิตจะเริ่มกลับมาฟื้นตัวดีขึ้นได้ในเดือน ธ.ค.นี้ และค่อยๆ ปรับตัวดีขึ้นในช่วงไตรมาสแรก ปี 2554 และจะฟื้นตัวอย่างชัดเจนได้ในไตรมาส 2/2555 นี้
ทั้งนี้ จากการพูดคุยและสำรวจความคิดเห็นกับผู้ประกอบการภาคธุรกิจ ธปท.ได้เห็นความพยายามในการปรับตัวที่ดี ทั้งเร่งฟื้นฟูกิจการให้สามารถกลับมาดำเนินธุรกิจได้ให้เร็วที่สุดเท่าที่จะทำได้ ขณะที่การผลิตที่หายไปก็พยายามอาศัยแหล่งผลิตอื่นๆ และมีการนำเข้าวัตถุดิบในการผลิตจากต่างประเทศมาทดแทน
อย่างไรก็ตาม ธปท.ก็ยังคาดการณ์ว่า การส่งออกของไทยในปี 2555 ยังชะลอตัวลงกว่าปีนี้ โดยปีหน้าขยายตัวได้ประมาณ 8% ขณะที่ปีนี้ส่งออกขยายตัวได้ 17-20% อันเป็นผลจากปัญหาเศรษฐกิจในต่างประเทศเป็นสำคัญ โดยเฉพาะจากปัญหาหนี้ในกลุ่มประเทศยุโรป ที่ขณะนี้ก็ยังมีความไม่แน่นอนอยู่สูง ซึ่งส่งผลต่อการส่งออกของไทยอย่างมาก 
“ความเสี่ยงด้านยุโรปนี้ ก็ถือเป็นความเสี่ยงกรณีฐานที่มีผลกระทบต่อเศรษฐกิจไทย ที่ ธปท.ได้คาดการณ์ไว้ตั้งแต่ต้นแล้ว แต่ยังเป็นปัญหาเรื้อรังที่ต้องติดตามอย่างใกล้ชิด แม้ที่ประชุมธนาคารกลางยุโรป และการประชุมสุดยอดผู้นำสหภาพยุโรป ได้ออกแพ็กเกจระบบการคลังที่เข้มงวดขึ้น แต่ตลาดมองว่าการแก้ปัญหาดังกล่าวเป็นเพียงแค่จุดเริ่มต้นเท่านั้น ยังไม่มีวิธีการแก้ปัญหาที่เป็นรูปธรรมชัดเจน” นายทรงธรรม กล่าว